TPOLY คาดผลงานปีนี้พลิกเป็นกำไร พร้อมลุยประมูลงานใหม่ มูลค่าพันลบ.
TPOLY คาดปีนี้พลิกกลับเป็นกำไร ตั้งเป้ารายได้โต 10% จากปีก่อน เดินหน้าประมูลงานใหม่ปีนี้มูลค่า 1 พันลบ. คาดหวังได้รับงานทั้งหมด ขณะที่มีแผนเปิดโครงการบ้านเดี่ยวย่านหทัยราษฏร์มูลค่า 300 ลบ.หนุนรายได้ ลุ้นปี 60 มีโอกาสจ่ายเงินปันผลจากผลงานปีนี้ให้กับผู้ถือหุ้น
8 ก.พ. 2559

นางกนกทิพย์ จันทร์พลังศรี รองกรรมการผู้จัดการอาวุโส กลุ่มงานบัญชีและการเงิน บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า บริษัทคาดว่าผลการดำเนินงานในปีนี้จะพลิกกลับมามีกำไรจากปีก่อนที่คาดว่ายังขาดทุน โดยในปีนี้บริษัทตั้งเป้ารายได้เติบโต 10% จากปีก่อนที่คาดว่ามีรายได้ 2.3 พันล้านบาท ซึ่งบริษัทจะมีการรับรู้รายได้ 30% จากมูลค่างานในมิ (Backlog) ที่มีอยู่ 4.3-4.5 พันล้านบาท ส่วนที่เหลือจะทยอยรับรู้รายได้ในปี 60 นอกจากนี้ บริษัทยังมีการโอนโครงการทาวน์โฮม Greenwich Town Home รามอินทราอีก 49 ยูนิต หรือมูลค่า 230 ล้านบาท
ทั้งนี้หากผลการดำเนินงานของบริษัทในปีนี้สามารถพลิกกลับมามีกำไรได้ตามคาดบริษัทคาดว่าในปี 60 บริษัทโอกาสจ่ายเงินปันผลให้กับผู้ถือหุ้นได้ โดยจะเป็นการจ่ายเงินปันผลในงวดผลการดำเนินงานปี 59 ซึ่งบริษัทมีนโยบายจ่ายเงินปันผลไม่น้อยกว่า 40% ของกำไรสุทธิหลังหักภาษีเงินได้นิติบุคคลจากงบการเงินเฉพาะของบริษัท และหลังหักสำรองตามกฎหมาย
สำหรับการเดินหน้าประมูลงานใหม่ในปีนี้บริษัทเตรียมเข้าประมูลงานมูลค่า 1 พันล้านบาท โดยบริษัทคาดหวังจะได้รับงานทั้งหมด ซึ่งงานที่บริษัทอยู่ระหว่างการเข้าประมูล ได้แก่ งานก่อสร้างโรงพยาบาลของภาครัฐ 1 งาน มูลค่าโครงการ 500 ล้านบาท และงานก่อสร้างศูนย์การค้าของภาคเอกชน 2 งาน มูลค่ารวม 500 ล้านบาท โดยคาดว่าจะทราบผลการประมูลทั้ง 3 งานได้ภายในไตรมาส 1/58 ทั้งนี้ บริษัทมีสัดส่วนรายได้ในปัจจุบัน แบ่งเป็นโครงการของหน่วยงานราชการประมาณ 60% และงานก่อสร้างของภาคเอกชนอีกราว 40%
ส่วนการเปิดโครงการอสังหาริมทรัพย์ใหม่ในปีนี้ บริษัทมีแผนการเปิดโครงการบ้านเดี่ยว ย่านหทัยราษฏร์ มูลค่าโครงการ 300 ล้านบาท จำนวน 94 ยูนิต ซึงบริษัทคาดว่าการเปิดบ้านเดี่ยวโครงการใหม่ในปีนี้จะเป็นส่วนหนึ่งที่ช่วยสนับสนุนรายได้ให้กับบริษัทในปีนี้ เพราะโครงการดังกล่าวสามารถเริ่มทยอยโอนได้ในปีนี้